
8 noiembrie 2006
R A P O R T

asupra propunerii legislative pentru modificarea art.4 al Decretului-lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi a celor deportate în străinătate ori constituite în prizonieri
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru modificarea art.4 al Decretului-lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi a celor deportate în străinătate ori constituite în prizonieri, trimisă cu adresa nr. Pl.x 812 din 1 noiembrie 2006.

La întocmirea prezentului raport Comisia a avut în vedere avizele:

· Consiliului Legislativ (nr.510/10.04.2006 - favorabil)

· Comisiei juridice, de disciplină şi imunităţi (nr.31/1295/22.11.2006 - negativ)

· Comisiei pentru buget, finanţe şi bănci (nr.700/04.12.2006 - negativ)
· Comisiei pentru drepturile omului, culte şi problemele minorităţilor naţionale (nr.25/910/14.11.2006 - favorabil),

precum şi punctul de vedere al Guvernului (nr.1664/26.05.2006 - negativ).
Propunerea legislativă are ca obiect de reglementare modificarea art.4 al Decretului-lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, republicat, cu completările şi modificările ulterioare, în sensul includerii în categoria persoanelor îndreptăţite să beneficieze de drepturile prevăzute de această lege şi a soţului supravieţuitor al persoanei care a avut domiciliu obligatoriu.
Comisia propune Plenului Camerei Deputaţilor aprobarea propunerii legislative pentru a se înlătura inechitatea conform căreia numai categoria soţului supravieţuitor al persoanei care a avut domiciliu obligatoriu nu beneficiază de drepturile instituite prin Decretul-Lege nr.118/1990.
2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbateri au participat, în conformitate cu prevederile art.55 din Regulamentul Camerei Deputaţilor, republicat:

· d-l Mihai Şeitan, Preşedintele Casei Naţionale de Pensii şi Alte Drepturi de Asigurări Sociale

· d-na Georgeta Bratu – director, Ministerul Muncii, Solidarităţii Sociale şi Familiei

· d-na Gabriela Mateescu – şef serviciu, Ministerul Muncii, Solidarităţii Sociale şi Familiei

· d-na Cecilia Sebe – consilier, Ministerul Muncii, Solidarităţii Sociale şi Familiei.

4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Propunerea legislativă a fost respinsă de Senat în şedinţa din 30 octombrie 2006.

6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterii în şedinţa din 6 decembrie 2006, Comisia propune admiterea cu modificări a propunerii legislative, după cum urmează: 

I. Amendamente admise

În urma dezbaterilor, Comisia propune adoptarea propunerii legislative cu următoarele amendamente:
	Nr. crt.
	Text Decretul-Lege nr.118/1990

în vigoare
	Text proiect de modificare şi/sau completare
	Text propus de Comisie

(autorul amendamentului)
	Motivarea

amendamentelor propuse


	0
	1
	2
	3
	4

	1
	Titlul decretului-lege
Decretul-Lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri

	Titlul legii

Lege pentru modificarea art.4 al Decretului-Lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi a celor deportate în străinătate ori constituite în prizonieri

	Se propune reformularea textului după cum urmează:

„Lege pentru modificarea şi completarea Decretului-Lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri”
Autori: d-nii deputaţi Pavel Todoran şi Valentin Iliescu

	Pentru respectarea normelor de tehnică legislativă, ca urmare a modificărilor şi completărilor propuse în prezentul raport.

S-a eliminat prepoziţia a din expresia „precum şi a celor”, pentru respectarea formei corecte a titlului din Monitorul Oficial al României.

	2
	__


	Articol unic. – Art.4 al Decretului-Lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi a celor deportate în străinătate ori constituite în prizonieri, republicat în Monitorul Oficial al României, Partea I, nr.118 din 18 martie 1998, cu modificările ulterioare se modifică după cum urmează:

	Se propune reformularea textului după cum urmează:

„Articol unic. – Decretul-Lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, republicat în Monitorul Oficial al României, Partea I, nr.118 din 18 martie 1998, cu modificările şi completările ulterioare, se modifică şi se completează după cum urmează:
Autori: d-nii deputaţi Pavel Todoran şi Valentin Iliescu

	Pentru respectarea normelor de tehnică legislativă, ca urmare a modificărilor şi completărilor propuse în prezentul raport.



	3
	Art.4. – (1) Soţul (soţia) celui decedat, din categoria celor dispăruţi sau exterminaţi în timpul detenţiei, internaţi abuziv în spitale de psihiatrie, deportaţi sau prizonieri, are dreptul la o indemnizaţie lunară de 100 lei (RON) neimpozabilă, dacă ulterior nu s-a recăsătorit.
(2) De aceleaşi drepturi beneficiază soţul (soţia) celui decedat după ieşirea din închisoare, din spitalul de psihiatrie, după întoarcerea din strămutare, din deportare sau din prizonierat, dacă ulterior nu s-a recăsătorit.
............................................................

(4) Beneficiază de indemnizaţia prevăzută la alin.(1) şi soţia (soţul) celui decedat în condiţiile prevăzute la alineatele precedente şi care, din motive de supravieţuire, a fost nevoit să divorţeze de cel închis, internat abuziv în spitale de psihiatrie, deportat, prizonier sau strămutat, dacă nu s-a recăsătorit şi dacă poate face dovada că a convieţuit cu victima până la decesul acesteia.

	Alineatele (1), (2) şi (4) ale articolului 4 vor avea următorul cuprins:

“Art.4. – (1) Soţul (soţia) celui decedat din categoria celor dispăruţi sau exterminaţi în timpul detenţiei, internaţi abuziv în spitale de psihiatrie, deportaţi, prizonieri sau aflaţi la domiciliu obligatoriu, are dreptul la o indemnizaţie lunară de 53 RON neimpozabilă, dacă ulterior nu 
s-a recăsătorit.
(2) De aceleaşi drepturi beneficiază soţul (soţia) celui decedat după ieşirea din închisoare, din spitalul de psihiatrie, după întoarcerea din strămutare, din deportare, din prizonierat sau după încetarea măsurii de stabilire a domiciliului obligatoriu, dacă ulterior nu s-a recăsătorit.
(4) Beneficiază de indemnizaţia prevăzută la alin (1) şi soţia (soţul) celui decedat în condiţiile prevăzute la alineatele precedente şi care, din motive de supravieţuire, a fost nevoit să divorţeze de cel închis, internat abuziv în spitale de psihiatrie deportat prizonier strămutat sau aflat la domiciliu obligatoriu, dacă nu s-a recăsătorit şi dacă poate face dovada că a convieţuit cu victima până la decesul acesteia.”

	Se propune reformularea textului ca punct 1, după cum urmează:

„1. Alineatele (1), (2) şi (4) ale articolului 4 vor avea următorul cuprins:

„Art.4. – (1) Soţul (soţia) celui decedat, din categoria celor dispăruţi sau exterminaţi în timpul detenţiei, internaţi abuziv în spitale de psihiatrie, deportaţi, prizonieri sau cărora li s-a stabilit domiciliu obligatoriu, are dreptul la o indemnizaţie lunară de 100 lei neimpozabilă, dacă ulterior nu s-a recăsătorit.

(2) De aceleaşi drepturi beneficiază soţul (soţia) celui decedat după ieşirea din închisoare, din spitalul de psihiatrie, după întoarcerea din strămutare, din deportare, din prizonierat sau după încetarea măsurii de stabilire a domiciliului obligatoriu, dacă ulterior nu s-a recăsătorit.
............................................................
(4) Beneficiază de indemnizaţia prevăzută la alin.(1) şi soţia (soţul) celui decedat în condiţiile prevăzute la alineatele precedente şi care, din motive de supravieţuire, a fost nevoit să divorţeze de cel închis, internat abuziv în spitale de psihiatrie, deportat, prizonier, strămutat sau căruia i s-a stabilit domiciliu obligatoriu, dacă nu s-a recăsătorit şi dacă poate face dovada că a convieţuit cu victima până la decesul acesteia.”

Autori: d-nii deputaţi Pavel Todoran şi Valentin Iliescu

	Pentru respectarea normelor de tehnică legislativă.

Pentru o formulare corectă.

Pentru menţinerea cuantumului indemnizaţiei, care este de 100 lei, stabilit prin Legea nr.232/2006 pentru modificarea Decretului-lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri.

Pentru corelare cu modificarea adusă la alin.(1).

	4
	__
	__
	Se propune introducerea unui text nou, ca punct 2, cu următorul cuprins:

„2. După articolul 4 se introduce un articol nou, art.41, cu următorul cuprins:

Art.41. – Persoanele care s-au aflat în una din situaţiile prevăzute la art.1 alin.(1) şi (2) nu pot beneficia şi de drepturile prevăzute la art.4.”

Autori: d-nii deputaţi Karoly Kerekes şi Ioan Cindrea

 
	Pentru a elimina posibilitatea ca persoana persecutată din motive politice să beneficieze şi de drepturile cuvenite soţului supravieţuitor având dublă calitate: titular şi soţ supravieţuitor.

